Document ID: 32015R0180

REGOLAMENT TAL-KUMMISSJONI (UE) 2015/180
tad-9 ta' Frar 2015
li jemenda r-Regolament (KE) Nru 748/2009 dwar il-lista ta' operaturi ta' inġenji tal-ajru li wettqu attività ta' avjazzjoni elenkata fl-Anness I għad-Direttiva 2003/87/KE tal-Parlament Ewropew u tal-Kunsill fl-1 ta' Jannar 2006 jew wara, li tispeċifika l-Istat Membru ta' amministrazzjoni għal kull operatur ta' inġenji tal-ajru
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2003/87/KE tal-Parlament Ewropew u tal-Kunsill tat-13 ta' Ottubru 2003, li tistabbilixxi skema għall-iskambju ta' kwoti ta' emissjonijiet ta' gassijiet serra ġewwa l-Komunità u li temenda d-Direttiva tal-Kunsill 96/61/KE (1), u b'mod partikolari l-Artikolu 18a(3)(b) tagħha,
Billi:
(1)
Id-Direttiva 2008/101/KE tal-Parlament Ewropew u tal-Kunsill (2) emendat id-Direttiva 2003/87/KE sabiex tinkludi l-attivitajiet tal-avjazzjoni fl-iskema għall-iskambju ta' kwoti tal-emissjonijiet ta' gassijiet serra ġewwa l-Unjoni.
(2)
Ir-Regolament tal-Kummissjoni (KE) Nru 748/2009 (3) jistabbilixxi lista tal-operaturi ta' inġenji tal-ajru li wettqu attività ta' avjazzjoni kif definit fl-Anness I tad-Direttiva 2003/87/KE fl-1 ta' Jannar 2006 jew wara.
(3)
Dik il-lista għandha l-għan li tnaqqas il-piż amministrattiv minn fuq l-operaturi ta' inġenji tal-ajru billi tipprovdi informazzjoni dwar liema Stat Membru se jkun qed jirregola operatur partikolari ta' inġenji tal-ajru.
(4)
L-inklużjoni ta' operatur ta' inġenji tal-ajru fl-iskema tal-Unjoni għan-negozjar tal-emissjonijiet tiddependi fuq il-prestazzjoni ta' attività tal-avjazzjoni kif stipulat fl-Anness I tad-Direttiva 2003/87/KE u ma tiddependix fuq l-inklużjoni fil-lista tal-operaturi ta' inġenji tal-ajru stabbilita mill-Kummissjoni abbażi tal-Artikolu 18a(3) ta' dik id-Direttiva.
(5)
Meta kienet qed tiġi stabbilita l-lista aġġornata tal-operaturi tal-inġenji tal-ajru biex tinkludi operaturi tal-inġenji tal-ajru li jkunu wettqu attività ta' avjazzjoni elenkata fl-Anness I tad-Direttiva 2003/87/KE fl-2014, ittieħed kont tad-dikjarazzjonijiet preżenti fil-lista tal-flotta pprovduta lill-Kummissjoni mill-operaturi tal-inġenji tal-ajru u mill-kumpaniji tas-servizz. Madanakollu, minħabba nuqqas ta' informazzjoni mogħtija, fil-lista aġġornata jidher numru ta' kumpaniji tal-immaniġġjar jew tas-servizzi u marki ta' reġistrazzjoni tal-inġenji tal-ajru minflok operaturi tal-inġenji tal-ajru.
(6)
Għaldaqstant, ir-Regolament (KE) Nru 748/2009 għandu jiġi emendat kif ġej,
ADOTTAT DAN IR-REGOLAMENT:
Artikolu 1
L-Anness għar-Regolament (KE) Nru 748/2009 jinbidel bl-Anness għal dan ir-Regolament.
Artikolu 2
Dan ir-Regolament jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-9 ta' Frar 2015.

Labels: 8
18
20